ประกาศกรมประมง
ประกาศกรมประมง
เรื่อง
กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมง
ของเรือประมงพาณิชย์
พ.ศ. ๒๕๖๐
 

อาศัยอำนาจตามความในมาตรา ๘๑ (๓) แห่งพระราชกำหนดการประมง
พ.ศ.
๒๕๕๘ ซึ่งแก้ไขเพิ่มเติมโดยพระราชกำหนดการประมง (ฉบับที่ ๒) พ.ศ. ๒๕๖๐ อธิบดีกรมประมงออกประกาศไว้
ดังต่อไปนี้

ข้อ
๑ ให้ยกเลิก
(๑)
ประกาศกรมประมง เรื่อง
กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงพาณิชย์
พ.ศ. ๒๕๕๙ ลงวันที่ ๒๙ สิงหาคม พ.ศ. ๒๕๕๙
(๒)
ประกาศกรมประมง เรื่อง กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงพาณิชย์ (ฉบับที่ ๒)
พ.ศ. ๒๕๖๐ ลงวันที่ ๑๕ มีนาคม พ.ศ. ๒๕๖๐

ข้อ
๒ ให้เจ้าของเรือที่มีขนาดตั้งแต่สามสิบตันกรอสขึ้นไป
และเจ้าของเรือที่มีขนาดตั้งแต่สิบตันกรอสขึ้นไปที่ใช้เครื่องมือทำการประมงประเภทอวนลาก
อวนล้อมจับ และอวนครอบปลากะตักซึ่งออกไปทำการประมงพาณิชย์
ต้องดำเนินการแจ้งการเข้าออกท่าเทียบเรือประมงทุกครั้ง ด้วยวิธีการดังนี้
(๑)
แจ้งโดยตรง ทางโทรสาร ทางจดหมายอิเล็กทรอนิกส์
หรือทางเครื่องมือสื่อสารอิเล็กทรอนิกส์ที่สามารถตรวจสอบและนำกลับมาใช้โดยความหมายไม่เปลี่ยนแปลงได้
ตามแบบที่กำหนดท้ายประกาศนี้ไปยังศูนย์ควบคุมการแจ้งเรือเข้าออกตามรายชื่อแนบท้ายประกาศนี้
(๒)
การแจ้งการเข้าออกท่าเทียบเรือประมง ให้แจ้งภายในระยะเวลายี่สิบสี่ชั่วโมง
แต่ไม่น้อยกว่าสองชั่วโมงก่อนการนำเรือประมงเข้าหรือออกจากท่าเทียบเรือประมง
การแจ้งเข้าออกท่าเทียบเรือประมงด้วยวัตถุประสงค์อื่นนอกจากการแจ้งเข้าออกท่าเทียบเรือประมงเพื่อออกไปทำการประมงพาณิชย์
ให้ดำเนินการแจ้งเข้าออกท่าเทียบเรือประมงตาม (๑)
ภายในระยะเวลายี่สิบสี่ชั่วโมง
แต่ไม่น้อยกว่าครึ่งชั่วโมงก่อนนำเรือประมงเข้าหรือออกจากท่าเทียบเรือประมง
ความในวรรคหนึ่ง
มิให้ใช้บังคับแก่กรณีการนำเรือประมงออกไปช่วยเหลือเรือประมงหรือผู้ประสบภัยทางทะเล
ที่ได้แจ้งให้พนักงานเจ้าหน้าที่ประจำศูนย์ควบคุมการแจ้งเรือเข้าออกในพื้นที่รับผิดชอบทราบก่อนการนำเรือประมงเข้าออกท่าเทียบเรือประมงแล้ว
เมื่อได้รับการแจ้งการออกท่าเทียบเรือประมงตามวรรคหนึ่ง
หรือวรรคสอง
ให้พนักงานเจ้าหน้าที่ประจำศูนย์ควบคุมการแจ้งเรือเข้าออกดำเนินการตรวจสอบเอกสารหลักฐานต่าง
ๆ ที่เกี่ยวข้องให้เป็นไปตามมาตรา
๘๒ แห่งพระราชกำหนดการประมง พ.ศ. ๒๕๕๘
และที่แก้ไขเพิ่มเติมก่อนนำเรือประมงออกจากท่าเทียบเรือประมง

ข้อ ๓ เมื่อเจ้าของเรือได้ดำเนินการแจ้งการออกท่าเทียบเรือประมงเพื่อออกไปทำการประมงพาณิชย์หากพนักงานเจ้าหน้าที่ประจำศูนย์ควบคุมการแจ้งเรือเข้าออกแจ้งว่าจะต้องมีการตรวจสอบเรือประมงเจ้าของเรือจะนำเรือประมงออกไปทำการประมงพาณิชย์ได้เมื่อมีการตรวจสอบแล้วเสร็จ
และต้องนำเรือประมงออกไปทำการประมงพาณิชย์ภายในครึ่งชั่วโมงหลังการตรวจสอบแล้วเสร็จ
หากพนักงานเจ้าหน้าที่ตรวจพบว่าเจ้าของเรือมิได้นำเรือประมงออกไปทำการประมงภายในเวลาดังกล่าว
ให้พนักงานเจ้าหน้าที่ดำเนินการยกเลิกการแจ้งการออกท่าเทียบเรือประมงในระบบสารสนเทศการทำประมง
(Fishing Info)
กรณีพนักงานเจ้าหน้าที่ประจำศูนย์ควบคุมการแจ้งเรือเข้าออกแจ้งว่าไม่ต้องมีการตรวจสอบเรือประมงให้เจ้าของเรือนำเรือประมงออกไปทำการประมงพาณิชย์ภายในหนึ่งชั่วโมง
นับจากเวลาที่เจ้าของเรือประสงค์นำเรือประมงออกไปทำการประมงพาณิชย์ หากพนักงานเจ้าหน้าที่ตรวจพบว่าเจ้าของเรือมิได้นำเรือประมงออกไปทำการประมงพาณิชย์ภายในเวลาดังกล่าว
ให้พนักงานเจ้าหน้าที่ดำเนินการยกเลิกการแจ้งการออกท่าเทียบเรือประมงในระบบสารสนเทศการทำประมง
(Fishing Info)
เมื่อได้มีการนำเรือประมงออกจากท่าเทียบเรือประมงตามที่ได้มีการแจ้งออกแล้ว
มิให้นำเรือประมงเข้าท่าเทียบเรือประมงอื่น หรือจอดรอเพื่อกิจกรรมอื่น
เว้นแต่กรณีเหตุสุดวิสัย โดยเจ้าของเรือต้องแจ้งให้พนักงานเจ้าหน้าที่ประจำศูนย์ควบคุมการแจ้งเรือเข้าออกที่มีการแจ้งออกทำการประมงพาณิชย์ทราบก่อนที่เรือประมงจะเข้าท่าเทียบเรือประมง
หรือทำกิจกรรมอื่นนั้น โดยหากมีกรณีดังกล่าวเจ้าของเรือประมงต้องนำเรือประมงจอดรอการตรวจจากพนักงานเจ้าหน้าที่ประจำศูนย์ควบคุมการแจ้งเรือเข้าออกดังกล่าวก่อนที่จะออกไปทำการประมงพาณิชย์ได้
ระบบสารสนเทศการทำประมง
(Fishing Info) จะเริ่มนับวันทำการประมงหลังจากสามชั่วโมงนับแต่เวลาที่เจ้าของเรือประมงแจ้งออกไปทำการประมงพาณิชย์

ข้อ
๔ เมื่อเจ้าของเรือได้ดำเนินการแจ้งการเข้าท่าเทียบเรือประมงต่อพนักงานเจ้าหน้าที่ประจำศูนย์ควบคุมการแจ้งเรือเข้าออกแล้ว
หากพนักงานเจ้าหน้าที่ประจำศูนย์ควบคุมการแจ้งเรือเข้าออกแจ้งว่าจะต้องมีการตรวจสอบเรือประมง
เจ้าของเรือจะดำเนินการขนถ่ายสัตว์น้ำ หรือนำสัตว์น้ำหรือผลิตภัณฑ์สัตว์น้ำขึ้นท่าเทียบเรือประมง
หรือดำเนินการในวัตถุประสงค์อื่นใดได้ เมื่อทำการตรวจสอบแล้วเสร็จ
กรณีการแจ้งการเข้าท่าเทียบเรือประมงมากกว่าหนึ่งท่าเทียบเรือประมง
จะต้องดำเนินการแจ้งไปพร้อมกับการแจ้งตามข้อ ๒
เมื่อได้มีการแจ้งเข้าท่าเทียบเรือประมงตามวรรคหนึ่ง
และวรรคสองแล้ว
ห้ามนำเรือประมงเข้าท่าเทียบเรือประมงอื่นนอกจากท่าเทียบเรือประมงที่ได้มีการแจ้งเข้า
เว้นแต่มีการแจ้งเปลี่ยนท่าเทียบเรือประมงที่จะมีการแจ้งเข้า โดยต้องถือปฏิบัติตามข้อ
๒ (๒) หรือเป็นกรณีการเข้าท่าเทียบเรือประมงอื่นด้วยเหตุสุดวิสัย
โดยเจ้าของเรือต้องแจ้งให้พนักงานเจ้าหน้าที่ประจำศูนย์ควบคุมการแจ้งเรือเข้าออกที่ได้มีการแจ้งเข้าท่าเทียบเรือประมงทราบก่อนที่เรือประมงจะเข้าท่าเทียบเรือประมง
หรือทำกิจกรรมอื่นนั้นโดยหากมีกรณีดังกล่าว
เจ้าของเรือประมงต้องนำเรือประมงจอดรอการตรวจจากพนักงานเจ้าหน้าที่ประจำศูนย์ควบคุมการแจ้งเรือเข้าออกดังกล่าวก่อนขนถ่ายสัตว์น้ำ
หรือนำสัตว์น้ำหรือผลิตภัณฑ์สัตว์น้ำขึ้นท่าเทียบเรือประมง
หรือนำเรือประมงเข้าท่าเทียบเรือประมงที่ได้แจ้งไว้แล้ว
ข้อ ๕ ในกรณีที่แจ้งการออกท่าเทียบเรือประมงเพื่อไปทำการประมงพาณิชย์
เมื่อนำเรือประมงกลับเข้าท่าเทียบเรือประมง
ให้เจ้าของเรือส่งมอบเอกสารหลักฐาน ดังต่อไปนี้
(๑)
สำเนาสมุดบันทึกการทำการประมง
(๒)
สำเนาเอกสารการจัดเวลาพักของคนประจำเรือ

ข้อ
๖ การดำเนินการตามข้อ ๒ ข้อ ๓ ข้อ ๔
และข้อ ๕ เจ้าของเรือประมงอาจให้ผู้ควบคุมเรือเป็นผู้ดำเนินการแทนก็ได้
แต่เจ้าของเรือประมงต้องเป็นผู้รับผิดชอบการดำเนินการของผู้ควบคุมเรือทั้งสิ้น

ข้อ
๗ เจ้าของเรือที่ได้ดำเนินการแจ้งเข้าออกท่าเทียบเรือประมงด้วยวิธีการทางอิเล็กทรอนิกส์ทางระบบ
Single Window 4 Fishing Fleet (http://fpipo.md.go.th) ภายในระยะเวลายี่สิบสี่ชั่วโมง
แต่ไม่น้อยกว่าสองชั่วโมงก่อนการนำเรือเข้าหรือออกจากท่าเทียบเรือประมงให้ถือว่าเป็นการแจ้งการเข้าออกท่าเทียบเรือประมงตามประกาศฉบับนี้
เอกสารที่ได้จากการดำเนินการแจ้งเข้าออกท่าเทียบเรือประมงด้วยวิธีการทางอิเล็กทรอนิกส์ทางระบบ
Single Window 4 Fishing Fleet (http://fpipo.md.go.th) สามารถใช้แทนแบบฟอร์มการแจ้งการเข้าออกท่าเทียบเรือประมง
(สำหรับเรือประมงในน่านน้ำไทย) ท้ายประกาศนี้ในการดำเนินการแจ้งการเข้าออกท่าเทียบเรือประมงได้

ข้อ
๘[๑] ประกาศนี้ให้ใช้บังคับเมื่อพ้นกำหนดสิบห้าวันนับแต่วันประกาศในราชกิจจานุเบกษาเป็นต้นไป


ประกาศ ณ วันที่ ๓
พฤศจิกายน พ.ศ. ๒๕๖๐
อดิศร พร้อมเทพ
อธิบดีกรมประมง
[เอกสารแนบท้าย]

๑. แบบฟอร์มการแจงการเข้าออกท่าเทียบเรือประมง (สำหรับเรือประมงในน่านน้ำไทย)
๒.
รายชื่อศูนย์ควบคุมการแจ้งเรือเข้าออก

(ดูข้อมูลจากภาพกฎหมาย)






ภวรรณตรี/จัดทำ
๑๕ พฤศจิกายน
๒๕๖๐

พัชรภรณ์/ตรวจ
๑๕ พฤศจิกายน
๒๕๖๐










[๑] ราชกิจจานุเบกษา
เล่ม ๑๓๔/ตอนพิเศษ ๒๗๑ ง/หน้า ๑๒/๖ พฤศจิกายน ๒๕๖๐